Jugoslavia tok etter hvert avstand fra Sovjet og bygde sin egen sosialisme under Titos sterke politiske ledelse. Tito brøt offisielt med Stalin i juni 1948. Konflikten mellom de to var lite kjent på forhånd, og bruddet kom overraskende på omverdenen. Titos regime holdt fast ved sosialismen, men ønsket ikke å være en vasall under Stalin. En annen viktig person i denne sammenhengen var Milovan Đilas. Han var en fremtredende person for partisanene under andre verdenskrig og ble sendt til Moskva for å møte Stalin og diskutere den kløften som hadde oppstått mellom Jugoslavia og Sovjet. Men han ble en av de fremste kritikerne av Stalins forsøk på å legge Jugoslavia under Sovjet. Jugoslavia kritiserte også åpent de andre østblokklandene. Samtidig var man like kritisk overfor NATO. Sammen med flere andre land startet man i 1961 Organisasjonen av alliansefrie nasjoner; dette forble landets offisielle tilhørighet til landet opphørte.